হরিদেবপুর গণধর্ষণকাণ্ডে পুলিশের জালে মূল চক্রী

ওয়েব ডেস্ক: অবশেষে পুলিশের জালে হরিদেবপুর গণধর্ষণকাণ্ডের (Haridevpur Gangrape Case) মূল অভিযুক্ত। অভিযুক্ত দেবাংশু বিশ্বাসকে বৃহস্পতিবার মাঝরাতে বোলপুর এলাকা থেকে গ্রেফতার করে পুলিশ। কিছু দিন আগেই বর্ধমান স্টেশন থেকে এই ঘটনার আরেক অভিযুক্ত চন্দন মালিককে গ্রেফতার করে হরিদেবপুর থানার পুলিশ (Haridevpur Police Station)। বহুদিন ধরেই গা ঢাকা দিয়ে পালিয়ে বেড়াচ্ছিলেন দেবাংশু। তার খোঁজে তল্লাশি চালাচ্ছিল পুলিশ। অবশেষে পুলিশের জালে ধরা দিল দেবাংশু বিশ্বাস। শুক্রবার ধৃতকে আদালতে তোলা হবে বলে জানা গিয়েছে।

পুলিশকে নির্যাতিতা তরুণী জানিয়েছিলেন, যে মাস খানেক আগে তাঁর সঙ্গে চন্দন মালিকের পরিচয় হয়েছিল। তার সূত্রেই তরুণীর সঙ্গে দেবাংশুর পরিচয় হয়। তাঁদের মধ্যে প্রায়ই কথা হত। ৫ সেপ্টেম্বর শুক্রবার তরুণীর জন্মদিন উপলক্ষ্যে রাতে রিজেন্ট পার্ক এলাকার একটি ফ্ল্যাটে জন্মদিনের পার্টিতে যান ওই তরুণী। সেই রাতেই তরুণীকে গণধর্ষণ করা হয় বলে অভিযোগ। এমনকি তাঁর উপর নির্যাতন চালায় চন্দন ও দেবাংশু। কোনওমতে সেখান থেকে পালিয়ে বাড়ি ফিরে আসেন তরুণী। এরপর শনিবার ২ অভিযুক্তের বিরুদ্ধে হরিদেবপুর থানায় অভিযোগ দায়ের করেন তরুণী।

আরও পড়ুন: সাউথ ক্যালকাটা ল কলেজে উপাধ্যক্ষ নয়না চট্টোপাধ্যায়ের ইস্তফা গ্রহণ করল না কলেজ

তরুণীর অভিযোগের ভিত্তিতে গণধর্ষণের মামলা রুজু করে পুলিশ। তবে কাউকেই তখন গ্রেফতার করা সম্ভব হয়নি। অভিযুক্তদের খোঁজে চিরুনি তল্লাশি শুরু করেছিল পুলিশ। ঘটনার ৫ দিন পর গত ১০ সেপ্টেম্বর বর্ধমান স্টেশন থেকে চন্দন মালিককে গ্রেফতার করে হরিদেবপুর থানার পুলিশ। কিন্তু আরেক অভিযুক্ত দেবাংশু গা ঢাকা দিয়েছিল। চন্দনকে জিজ্ঞাসাবাদের পুলিশ জানতে পারে হরিদেবপুরের ঘটনার পর তারা বারানসী চলে যায়। কিন্তু সেখানে থাকেননি তাঁরা। ফেরার পথে শান্তিনিকেতনে চলে যান দেবাংশু। অবশেষে বৃহস্পতিবার মাঝরাতে বোলপুর এলাকা থেকে দেবাংশুকে গ্রেফতার করল পুলিশ।

দেখুন অন্য খবর